Orangutan sumatriansky

Orangutan sumatriansky alebo staršie aj orangutan sundský sumatranský (Pongo abelii; staršie: Pongo pygmaeus abelii) je druh orangutana, ktorý žije iba na severe ostrova Sumatra.

Z ostatných druhov je vzácnejší ako orangutan bornejský (ostrov Borneo), ale hojnejší ako orangutan tapanulijský (ostrov Sumatra).

Samce dorastajú do výšky 1,4 m a vážia 90 kg. Samice sú menšie, vysoké 90 cm s váhou 45 kg. V porovnaní s orangutanom bornejským sú štíhlejší a majú dlhšiu tvár, ich srsť je dlhšia so svetlejšou červenou farbou.

Vo voľnej prírode sa dožíva viac ako 50 rokov.

 Chov v zoologických záhradách 
Orangutany sumatrianske chová približne 30 európskych zoologických záhrad.

Na Slovensku sa ich chovu venuje ZOO Bratislava.

S chovom začala v roku 2010 dovozom bratov Filipa (* 27. 3. 2000, Zoo Hodonín) a Pagyho (* 23. 7. 2001, Zoo Hodonín) zo Zoo Praha. Ich rodičmi sú samica Upita a samec Kama, ktorý bol prvým orangutanom odchovaným v Československu.

Začiatkom roka 2015 došlo s ohľadom na ich prirodzenú potrebu samotárskeho života k rozdeleniu samcov. Mladší samec Pagy sa 24. júla 2015 na základe odporúčania koordinátora EEP vrátil do Zoo Praha ako nový chovný samec k samici Mawar po úhyne chovného samca Padanga. Pagyho pre úsilie vytvoriť chovný pár nahradila samica Mengala (* 25. 4. 1996, Zoo Budapešť). K staršiemu samcovi Filipovi prišla 29. septembra 2015 zo Zoo Lipsko spolu so svojím mláďaťom Vilmosom (* 9. 12. 2010, Zoo Budapešť), ktorého otcom je samec Chuij zo Zoo Hagenbeck.

Vilmos ostal v Bratislave až do obdobia puberty a od júla 2022 žije v Zoo Planckendael.

Mengale a Filipovi sa 24. apríla 2023 narodilo mláďa. Samček Cahya, prezývaný Kaja, je prvé úspešne odchované mláďa orangutana sumatrianskeho na Slovensku a Filipov prvý potomok.

V súčasnosti je ZOO Bratislava domovom troch jedincov tohto kriticky ohrozeného primáta: Mengaly, Filipa a ich mláďaťa Cahyu.

 Referencie 

 Iné projekty 

 Zdroj 

Kategória:Orangutanovité
Kategória:Kriticky ohrozené druhy